32003R1668
L 244/32
JURNALUL OFÍCIAL AL UNIUNII EUROPENE
REGULAMENTUL (CE) NR. 1668/2003 AL COMISIEI
din 1 septembrie 2003
de punere în aplicare a Regulamentului (CE, Euratom) nr. 58/97 al Consiliului privind formatul tehnic pentru transmiterea statisticilor structurale de întreprindere și de modificare a Regulamentului nr. 2702/98 al Comisiei privind formatul tehnic pentru transmiterea statisticilor structurale de întreprindere
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE, Euratom) nr. 58/97 al Consiliului din 20 decembrie 1996 privind statisticile structurale de întreprindere (1), astfel cum a fost modificat ultima dată prin Regulamentul (CE) nr. 1667/2003 (2), în special articolul 12 punctul (viii),
întrucât:
(1)
Regulamentul (CE, Euratom) nr. 58/97 a stabilit un cadru comun de elaborare a statisticilor comunitare privind structura, activitatea, performanța și competitivitatea sectorului bancar și a fondurilor de pensii din Comunitate.
(2)
Pentru a facilita transmiterea de statistici privind cheltuielile de protecție a mediului, este necesară adaptarea formatului tehnic prevăzut în Regulamentul (CE) nr. 2702/98 al Comisiei din 17 decembrie 1998 privind formatul tehnic pentru transmiterea statisticilor structurale de întreprindere (3), astfel cum a fost modificat ultima dată prin Regulamentul (CE) nr. 1614/2002 (4). Regulamentul (CE) nr. 2702/98 a stabilit formatul tehnic pentru transmiterea caracteristicilor statisticilor structurale de întreprindere enumerate în modulul comun și în modulele detaliate privind industria, comerțul și construcțiile din Regulamentul (CE, Euratom) nr. 58/97. Este necesar ca acest format tehnic să fie modificat pentru a ține seama de caracteristicile suplimentare privind cheltuielile de protecție a mediului, precum și de introducerea defalcării pe domenii ale mediului pentru anumite caracteristici din modulul detaliat privind industria din Regulamentul (CE, Euratom) nr. 58/97.
(3)
Este necesar să se precizeze formatul tehnic de transmitere a statisticilor structurale de întreprinderi privind instituțiile de credit și fondurile de pensii enumerate în anexele 6 și 7 la Regulamentul (CE, Euratom) nr. 58/97, în scopul producerii unor date comparabile și armonizate între statele membre, a reducerii riscului apariției unor erori în transmiterea datelor și a creșterii vitezei de prelucrare a datelor culese, precum și punerii acestora la dispoziția utilizatorilor. Este necesar să se stabilească alt format tehnic de transmitere a caracteristicilor modulelor detaliate privind instituțiile de credit și fondurile de pensii întrucât formatul tehnic stabilit în Regulamentul (CE) nr. 2702/98 pentru transmiterea caracteristicilor modulului comun și a modulelor detaliate privind industria, comerțul distributiv și construcțiile prevede o defalcare diferită a rezultatelor.
(4)
Măsurile prevăzute în prezentul regulament sunt în conformitate cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2702/98 se modifică în conformitate cu anexa I la prezentul regulament.
Articolul 2
Formatul tehnic menționat la articolul 9 din Regulamentul (CE, Euratom) nr. 58/97 pentru anexa 6 este stabilit în anexa II la prezentul regulament.
Articolul 3
Formatul tehnic menționat la articolul 9 din Regulamentul (CE, Euratom) nr. 58/97 pentru anexa 7 este stabilit în anexa III la prezentul regulament.
Articolul 4
Statele membre pun în aplicare acest format pentru datele privind anul de referință 2001 și anii următori, cu excepția datelor din anexa 7 pentru care acest format se aplică datelor privind anul de referință 2002 și anii următori.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 septembrie 2003.